钦定古今图书集成/明伦汇编/家范典/第102卷 > 《登黄山陵歊台送族弟溧阳尉济充泛舟赴华阴得齐字》前人
## 钦定古今图书集成/明伦汇编/家范典/第102卷 > 《登黄山陵歊台送族弟溧阳尉济充泛舟赴华阴得齐字》前人

“鸾乃凤之族，翱翔紫云霓。文章辉五色，双在琼树栖。
明朝各飞去，凤与鸾俱啼。炎赫五月中，朱曦烁河堤。
尔从泛舟役，使我心魂凄。秦地无草木，南云喧鼓鼙。
君王减玉膳，早起思鸣鸡。漕引救关辅，疲人免涂泥。
宰相作霖雨，农夫得耕犁。静者伏草间，群才满金闺。
空手无壮士，穷居使人低。送君登黄山，长啸倚天梯。”
小舟若凫雁，大舟若鲸鲵。开帆散长风，舒卷与云齐。
日入牛渚晦，苍然夕烟迷。相思在何所，杳在洛阳西。